

**РЕПУБЛИКА СРБИЈA**

**ГРАД НИШ**

На основу члана 38. Закона о удружењима („Службени гласник РС“, број 51/2009 и 99/2011-др.закон), Уредбе о средствима за подстицање програма или недостајућег дела средстава за финансирање програма од јавног интереса која реализују удружења („Службени гласник РС“ 8/12, 94/13, 93/15) и Правилника о ближим критеријумима, начину и поступку доделе средстава или недостајућег дела средстава из буџета града Ниша за подстицање програма и пројеката од јавног интереса која реализују удружења („Службени лист града Ниша“бр. 82/14, 7/2017) **Градоначелник** града Ниша расписује:

**КОНКУРС**

**за финансирање и суфинансирање програма од јавног интереса које реализују удружења-организације особа са инвалидитетом у области социјалне заштите и заштите особа са инвалидитетом на територији града Ниша у 2017. години**

**I**

**Намена средстава за остваривање јавног интереса**

Конкурс за финансирање и суфинансирање програма за остваривање јавног интереса у области социјалне заштите на територији града Ниша (у даљем тексту Конкурс), се расписује за финансирање и суфинансирање програма за побољшање и унапређење положаја особа са инвалидитетом на територији града Ниша.

**Циљеви конкурса:**

* Јачање капацитета удружења и организација особа са инвалидитетом за реализовање програма, унапређења социјалне заштите од интереса града, побољшањем и унапређењем положаја особа са инвалидитетом и њихових породица
* Подстицање и развој услуга социјалне заштите, побољшање њиховог квалитета и побољшање положаја најугроженијих група грађана

**II**

**Износ средстава која су опредељена за Конкурс**

Висина средстава предвиђених за реализацију програма обезбеђена су из буџета града Ниша, у износу од 13.400.000 динара. Максимални износ средстава по појединачном програму у оквиру овог конкурса је до 1.000.000 динара.

Одобрене програме неопходно је реализовати до краја jануара 2018. године.

**III**

**Право учешћа на доделу средстава или недостајућег дела средстава имају**

Удружења и организације особа са инвалидитетом регистрована у регистру Агенције за привредне регистре, са седиштем на територији града Ниша, која обављају делатност на територији града Ниша и која се не финансирају по другим основама из буџета града Ниша.

Једно удружење-организација може бити носилац искључиво једног програма у оквиру Конкурса за финансирање и суфинансирање програма од јавног интереса која реализују удружења у 2017. години у области социјалне заштите и заштите особа са инвалидитетом на територији града Ниша;

Удружења-организације која доставе програме секретаријату за дечију и социјалну заштиту на основу овог Конкурса и задатог Обрасца за писање програма, а у складу са прецизираним смерницама за подносиоце програма;

Удружење-организација која је носилац програма потребно је да Статутом препознаје унапређење и заштиту положаја осетљивих друштвених група;

Једно удружење-организација самостално подноси програм

**IV**

**Kритеријуми за оцену програма на основу којих ће се додељивати средства**

Избор програма од јавног интереса који ће се финансирати или суфинансирати средствима из буџета града Ниша врши се применом следећих критеријума:

**А) Општи критеријуми за учешће на Конкурсу**

1) референце програма: област у којој се реализује програм, дужина трајања програма, број лица која се укључује у програм, могућност развијања програма и његова одрживост;

2) циљеви који се постижу: обим задовољавања јавног интереса, степен унапређења стања у области у којој се програм спроводи;

3) суфинансирање програма из других извора: сопствених прихода, фондова Европске уније, поклона, донација, легата, кредита и друго, у случају недостајућег дела средстава за финансирање програма;

4) законитост и ефикасност коришћења средстава и одрживост ранијих програма: да ли су раније коришћена средства буџета града Ниша и ако јесу, да ли су испуњене уговорне обавеза.

**НАПОМЕНА:** Пријаве учесника Конкурса које не испуњавају опште критеријуме неће бити разматране.

**Б) Ближа мерила за избор програма са допунским критеријумима**

1) оригиналност и оправданост програма

2) изводљивост и могућност развијања програма и његова одрживост

3) циљеви који се постижу (степен унапређења положаја чланства)

4) јасно описани и мерљиви резултати програма

5) број чланова матичног удружења-организације

6) јасно дефинисане циљне групе

7) број ангажованих лица на програму

8) период постојања од оснивања удружења-организације

9) реалан и оправдан буџет у односу на предложене активности програма

10) да ли су наменски коришћена средства буџета града Ниша и да ли су испуњене уговорне обавезе

Начин бодовања и друге чиниоце који су од утицаја и који су специфични за одређену област утврђује Комисија.

Потребно је у оквиру буџета програма за **ЉУДСКЕ РЕСУРСЕ** предвидети до **50%** утрошка средстава.

**Носилац програма не може да:**

* буде у поступку ликвидације, стечаја и под привременом забраном обављања делатности;
* има блокаду пословног рачуна, пореске дугове или дугове према организацијама социјалног осигурања;
* буде последње две године правноснажном одлуком кажњен за прекршај или привредни преступ у вези са његовом делатношћу.

**V**

**Рокови**

Програми се достављају у затвореној коверти Градска управа града Ниша-Секретаријат за дечију и социјалну заштиту ул. Пријездина 1 Ниш, искључиво по правилима наведеним у смерницама за подстицање програма.

Програми се достављају поштом препоручено, курирским путем, или личном доставом. Комплетна програмска документација доставња се у два одштампана примерка ( један оригинални оверени примерак и једна фотокопија) и у електронској форми на ЦД-у

Програми се достављају у року од 15 дана од дана објављивања овог Конкурса.

**Непотпуне и неблаговремене пријаве и пријаве које нису поднете на прописаном обрасцу неће се разматрати.**

Листу вредновања и рангирања пријављених програма, у року који не може бити дужи од 60 дана од дана истека рока за подношење пријава, утврђује Комисија. Листа се објављује обавезно на званичној интернет страни града Ниша [www.ni.rs](http://www.ni.rs). На ову листу учесници Конкурса имају право приговора у року од три дана од њеног објављивања. Одлуку о приговору, Комисија доноси у року од 15 дана од дана њеног пријема. Одлуку о избору програма Градско веће доноси у року од 30 дана, од дана утврђивања Листе вредновања и рангирања.

**IV**

**Документација коју прилаже подносилац програма**

Пријава се подноси путем јединствених образаца који су објављени на сајту [www.ni.rs](http://www.ni.rs)

* Прилог 1 – Образац за писање програма
* Анекс 1 – Изјава подносиоца програма
* Прилог 2 – Образац буџета програма
* Прилог 3 – Наративни буџет
* Прилог 4 – Извршни преглед програма

Уз пријаву на Конкурс приложити обавезно пратећу документацију:

* Статут
* Одлуку надлежног органа удружења о усвајању програма рада за текућу годину
* Одлуку надлежног органа удружења о усвајању програма којим се конкурише
* Доказ о суфинансирању од партнерске или друге донаторске организације, ако се програм тако реализује у случајевима када се конкурише за недостајућа средства
* Опис програма са финансијским планом
* Изјаву да не користи средства од других извора финансирања у случајевима када конкурише за финансирање целог програма
* Изјаву да ли су раније коришћена средства из буџета града Ниша и ако јесу, да ли су ипуњене уговорне обавезе

Пријава на Конкурс са пратећом документацијом подноси се у затвореној коверти на адреси: ул. Пријездина бр.1 канцеларија 36, II спрат са назнаком:

**За Конкурс за финансирање и суфинансирање програма у области социјалне заштите**

**>> ЗА КОНКУРС – НЕ ОТВАРАТИ <<**

За сва питања везанa за пријављивање на Конкурс заинтересовани се могу обратити путем e-mail: Karolina.Rajkovic@gu.ni.rs и тел: 018/504-581

Број: 559/2017-01 ГРАДОНАЧЕЛНИК

Дана: 07.03.2017.године Дарко Булатовић